**L’HERÈNCIA DE LA CULTURA CLÀSSICA**

**1. La religió grega i la romana**

• La religió grecoromana era **politeista** i **antropomòrfica**. Cada déu es representava amb un símbol del seu poder, domini o habilitat. Els déus eren **immortals** i totpoderosos, però tenien aspecte, sentiments i passions humans.

• Per honorar els seus déus, els grecs i els romans practicaven un **culte privat** a les llars dirigit pel pare de cada família.
El **culte públic** consistia a fer ritus, sacrificis i processons en santuaris i temples.

• Els grecs i els romans eren molt supersticiosos i feien ritus per saber la voluntat dels déus:
– Els grecs consultaven els **oracles** dirigits per una pitonissa.
– Els **àugurs** romans, per exemple, interpretaven el vol dels ocells.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2. La cultura clàssica**

• Grècia és el bressol del **pensament racional**; els grecs volien explicar el món per mitjà de la raó humana:
– Els principals **filòsofs** grecs van ser Sòcrates, Plató i Aristòtil.
– Entre els **científics** destacaren Tales i Pitàgores (matemàtics), Arquimedes (físic), Eratòstenes (geògraf), Aristarc (astrònom), etc.

• El **teatre** va ser la gran creació literària grecoromana:
– Els autors grecs més coneguts per les seves **tragèdies** són Èsquil, Sòfocles i Eurípides.
– Els romans com Plaute van destacar per les seves **comèdies** crítiques envers la societat romana.

• La gran aportació dels romans va ser el **dret**, tant el privat com el públic.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3. L'arquitectura grega**

• L'arquitectura grega es caracteritzava per:
– Tenir dimensions **reduïdes**, a la mesura de l'ésser humà, i fugir del monumentalisme.
– Ser **adovellada** o arquitravada, perquè no utilitzava ni l'arc ni la volta.
– Buscar l'harmonia i la **proporcionalitat**, que els grecs identificaven amb la bellesa.

• Hi havia tres ordres arquitectònics:
– **Dòric**: el més sobri i de columnes més robustes.
– **Jònic**: esvelt i més decorat.
– **Corinti**: una varietat del jònic que destaca pels capitells de fulles d'acant.

• Les grans construccions públiques gregues van ser:
– **Temples**: s'hi guardava l'estàtua del déu, a la cel·la, envoltada per un peristil; el frontó i el fris es decoraven amb escultures pintades.
– **Teatres**: les grades semicirculars es construïen als vessants de les muntanyes.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**4. L’arquitectura romana**

• Les característiques de l'arquitectura romana són:
– Preocupació per la tècnica i la **funcionalitat** més que no pas per l'estètica.
– Mescla d'elements de l'arquitectura **grega** amb tècniques **etrusques** com l'arc i la volta.
– Ús del maó cuit i d'una massa semblant al ciment en els edificis; molts es recobrien de tova pintada o marbre.

• Els romans van planificar l'estructura de les seves ciutats i la situació dels edificis, per això es parla d'**urbanisme**:
– La ciutat s'organitzava a partir de dos eixos (***cardo*** i ***decumanus***).
– Al centre hi havia el **fòrum**, i altres **obres públiques** es repartien per la ciutat: temples, aqüeductes, amfiteatres, circs, columnes triomfals, arcs…

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**5. L'escultura, la ceràmica i la pintura a Grècia**

• Igual que l'arquitectura, l'escultura grega buscava la proporcionalitat i la bellesa, i per fer-ho es va establir un **cànon**.
L'escultura grega passà per tres etapes:
– **Arcaica**: representació hieràtica de joves.
– **Clàssica**: s'aconseguí l'harmonia del cos i l'expressió de moviment.
– **Hel·lenística**: mostrava sentiments de dolor de manera exagerada.

• Els grecs elaboraven **ceràmiques** de gran qualitat per a diversos usos. Les pintaven amb tota mena d'escenes, fet que ha proporcionat informació de la cultura grega.

• Decoraven edificis amb **pintures**, però se n'han conservat molt poques.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**6. L’escultura, la pintura i el mosaic a Roma**

 • Els **escultors** romans van estar molt influïts pels models grecs.
La seva innovació principal va ser la introducció del **realisme** a través de retrats i relleus commemoratius.

• Els romans decoraven els habitatges amb **pintures murals**, moltes de les quals s'han conservat:
– Representaven escenes mitològiques i de la vida quotidiana, paisatges, edificis i retrats.
– Es feien amb la tècnica del **fresc**.

• També van fer servir els **mosaics** per decorar els terres i les parets de les cases. Acostumaven a presentar motius geomètrics o figuratius com els de les pintures.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_